Page:Ludus Coventriae (1841).djvu/390

 Cleophas. This nyght fro us ȝe go not away, We xal ȝow kepe betwen us tweyne; To us therfore ȝe say not nay, But walke with us, the wey is pleyne. Christus. Sythyn ȝe kepe me with myght and mayn, With herty wylle I xal abyde. Lucas. Of ȝour abydyng we be ful fayn, No man more welkom in this werd wyde.

Cleophas. Off oure mayster Cryst Jhesu ffor ȝe do speke so meche good, I love ȝow hertyly, trust me trew, He was bothe meke and mylde of mood. Of hym to speke is to me food; If ȝe had knowe hym, I dare wel say, And in what plyght with hym it stood, ȝe wold have thought on hym many a day.

Lucas. Many a day, ȝa, ȝa, i-wys He was a man of holy levynge, Thow he had be the childe of God in blys, Bothe wyse and woundyrfulle was his werkynge. But aftere ȝour labour and ferre walkynge, Takyth this loff and etythe sum bred; And than wyl we have more talkynge Of Cryst oure maystyr, that is now ded.

Christus. Bethe mery and glad, with hert fful fre, ffor of Cryst Jhesu, that was ȝour ffrende, ȝe xal have tydynges of game and gle Withinne a whyle, or ȝe hens wende. With myn hand this bred I blys, And breke it here, as ȝe do se; I ȝeve ȝow parte also of this, This bred to ete and blythe to be.